16.december 2016

**PRESSEMEDDELELSE**

 **Teracom A/S har vundet udbuddet om gatekeeperopgaven på det digitale kommercielle radiosendenet (DAB-blok 1)**

Radio- og tv-nævnet har 15-12-2016 meddelt, at Teracom er blevet tildelt tilladelsen til distribution af digital radio i DAB-blok 1. Teracom vil som gatekeeper skulle drive den digitale radioplatform for kommercielle radioudbydere på forretningsmæssige vilkår.

Ifølge udbudsbetingelserne er gatekeeperen forpligtet til at opbygge og drive et DAB-sendenet, der indendørs minimum dækker 80 pct. af Danmarks geografiske landareal. Gatekeeperen skal begynde distributionen den 1. oktober 2017, og der skal sendes i DAB+-formatet.

"Vi er rigtig glade for at være valgt som gatekeeper for national kommerciel radio. Radiomediet er i en ny opblomstringstid: lytningen stiger, annonceringen vokser, og nu kommer der også mulighed for nye digitale kanaler. Alt i alt vil der fra slutningen af næste år blive mulighed for yderligere 10-12 nationale kommercielle radiokanaler. Vi er sikre på at dette vil være ekstremt attraktivt, for både lytterne, for radiostationerne og for annoncørerne at udnytte disse nye muligheder” siger Martin Løbel, direktør i Teracom A/S.

”Med udbygningen af DAB-blok 1 bliver der mulighed for at vi i Danmark kan få en langt større mangfoldighed af radiokanaler. I en lang række lande verden over ser vi at selskaber etablerer deres egne radiokanaler og dermed får deres egen kommunikationskanal og fælleskab med lytterne og deres kunder. Det kan være nichekanaler for et mindre segment, eller det kan være brede radiokanaler for større grupper af lyttere. Det har vi ikke tidligere haft mulighed for i Danmark, men nu kommer frekvenserne, og det giver nye muligheder, som vi vil gøre det muligt at udnytte"

Yderligere oplysninger:

Direktør Martin Løbel, Teracom A/S
martin.lobel@teracom.dk - mobil: +45 27226237